NACRT

Na temelju članka 66. stavka 1. Zakona o gospodarenju otpadom (Narodne novine 84/21 i 142/23) i članka 37. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika, na ... sjednici održanoj …….. 2024. godine d o n o s i

**ODLUKU**

**o izmjeni Odluke o načinu pružanja javne usluge** **sakupljanja komunalnog otpada**

**na području Grada Šibenika**

**Članak 1.**

U Odluci o načinu pružanja javne usluge sakupljanja komunalnog otpada na području Grada Šibenika („Službeni glasnik Grada Šibenika“, broj 12/22 i 6/23) u članku 39. stavak 2. točka 9. briše se.

**Članak 2.**

Ova Odluka stupa na snagu osmog dana od dana objave u „Službenom glasniku Grada Šibenika“.

KLASA: 024-01/22-01/2

URBROJ: 2182-1-03/1-24-

Šibenik,

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović

Obrazloženje:

Temeljem članka 66. Zakona o gospodarenju otpadom ("Narodne novine", broj 84/21) dalje u tekstu: Zakon, predstavničko tijelo jedinice lokalne samouprave u obvezi je donijeti Odluku o načinu pružanja javne usluge.

Sukladno članku 63. istog Zakona, gospodarenjem komunalnim otpadom osigurava se mogućnost korištenja javne usluge sakupljanja komunalnog otpada te se potiče proizvođača otpada i posjednika otpada da odvojeno predaju otpad, kako bi se smanjila količina miješanog komunalnog otpada koji nastaje, smanjio udio biootpada u proizvedenom miješanom komunalnom otpadu, povećale količine i ispunila obveza Republike Hrvatske da osigura odvojeno sakupljanje i recikliranje papira i kartona, stakla, metala, plastike, biootpada, drva, tekstila, ambalaže, otpadne električne i elektroničke opreme, otpadnih baterija i akumulatora i glomaznog otpada, uključujući madrace i namještaj, uključivo i otpad koji se svrstava u posebne kategorije otpada čije gospodarenje je uređeno propisima kojima se uređuje gospodarenje posebnim kategorijama otpada, te time smanjila količina otpada koji se zbrinjava odlaganjem.

Sukladno članku 64. Zakona Grad Šibenik je na svom podrucju dužan osigurati obavljanje javne usluge sakupljanja komunalnog otpada na kvalitetan, postojan i ekonomski učinkovit način, izbjegavajući neopravdano visoke troškove, u skladu sa načelima održivog razvoja, zaštite okoliša, osiguravajući pri tome javnost rada kako bi se osiguralo odvojeno sakupljanje miješanog komunalnog otpada iz kućanstva i drugih izvora, biootpada iz kućanstva, reciklabilnog komunalnog otpada, opasnog komunalnog otpada i glomaznog otpada iz kućanstva.

Odredbom članka 72. stavka 1. Zakona propisano je da je korisnik usluge dužan platiti davatelju usluge ugovornu kaznu ako ne ispunjava obveze iz članka 70. stavka 4. točki 1 do 4. i 6. do 9. Zakona ili ako ju neuredno ispuni.

Nastavno na Mišljenje Ministarstva gospodarstva i održivog razvoja zaprimljeno u postupku nadzora zakonitosti Odluke o izmjenama i dopunama Odluke o načinu pružanja javne usluge sakupljanja komunalnog otpada na području Grada Šibenika („Službeni glasnik Grada Šibenika br. 6/23, u daljnjem tekstu: Odluka), Ministarstvo je utvrdilo da sadržaj odredbe članka 39. stavka 2. točke 9. Odluke proširuje obvezu plaćanja ugovorne kazne na situaciju koja nije propisana člankom 72. stavkom 1. Zakona, a koju je potrebno restriktivno tumačiti.

Brisanje navedene odredbe ne dovodi do promjene odredbe članka 31b. stavka 7. Odluke kojim je definirano da korisnik javne usluge koji nije kućanstvo, a koji dokaže davatelju usluge kako je u razdoblju od jedne kalendarske godine najmanje 3 (tri) puta predao reciklabirlni, biootpad, glomazni, proizvodni otpad te opasni komunalni otpad ovlaštenom sakupljaču ima pravo na umanjenje cijene obvezne minimalne javne usluge sukladno članku 31b. Odluke.

Slijedom navedenog predlaže se Gradskom vijeću donošenje Odluke o izmjeni Odluke o načinu pružanja javne usluge sakupljanja komunalnog otpada na području Grada Šibenika.